Principele Nicolae, fratele Regelui Carol al II-lea, a fost înhumat la Necropola Regală de la Curtea de Argeș (Argeș). Rămășițele lui pământești au fost aduse din Lausanne (Elveția), alături de cele ale soției sale, Ioana Dumitrescu-Doletti.
Ceremonia de înhumare a avut loc vineri, 29 martie 2024, la Curtea de Argeș (Argeș).
Aeronava purtând osemintele Principelui Regent Nicolae și cele ale soției sale Ioana a aterizat la București în seara de 27 martie 2024. În aceeași seară, sicriele au fost depuse în Palatul Episcopal și Regal de la Curtea de Argeș, în Paraclis, în prezența reprezentanților Arhiepiscopiei Argeșului și Muscelului, ai Casei Majestății Sale și ai Armatei. A fost rostită o rugăciune de către Preacuviosul Arhimandrit Caliopie, starețul mânăstirii Curtea de Argeș.
CEREMONIA DE ÎNHUMARE A PRINCIPELUI NICOLAE LA CURTEA DE ARGEȘ
VIDEO DENIS GRIGORESCU
Prin decizia Majestății Sale Custodele Coroanei, Principele Regent Nicolae al României a fost repatriat. În urma demersurilor Casei Majestății Sale, Guvernul României a aprobat, la începutul acestui an, aducerea în țară a rămășițelor pământești ale Principelui Nicolae, cel de-al doilea fiu al Regelui Ferdinand Întregitorul și al Reginei Maria, și ale soției sale, Ioana.
Cu binecuvântarea Preafericitului Patriarh Daniel, Înalt Preasfinția Sa Arhiepiscopul Calinic al Argeșului și Muscelului va oficia slujba de reînhumare la Noua Catedrală Arhiepiscopală și Regală de la Curtea de Argeș, în ziua de 29 martie 2024, la ora 12.00.
La slujbă participă oameni dornici să aducă un ultim omagiu membrului Casei Regale a României. Foarte mulți sunt tineri.
"Regalitatea e simbolul României autentice și adevărate. Am venit și la funeraliile Regelui Mihai și ale Reginei Ana. Pentru mine, regalitatea înseamnă respect, mândrie, onoare și tot ceea ce e mai bun pentru România. Îmi pare rău că în România nu mai e monarhie, țara ar fi fost sus și nu ar mai fi fost furată ca acum", a declarat pentru "Adevărul" Elena Damaschin (77) de ani, din Curtea de Argeș.
Mormântul Principelui Regent Nicolae și al Principesei Ioana va fi lângă cel al fratelui mai mare al principelui, Regele Carol al II-lea, în Pridvorul Noii Catedrale.
La ceremonia militară și religioasă, Majestatea Sa Custodele Coroanei Margareta a fost reprezentată de Alteța Sa Regală Principele Radu. Din familia regală mai este prezent fostul Principe Nicolae de România, alături de soția sa, Alina Binder.
La ritual iau parte reprezentanți ai Guvernului, ai Armatei Române, ai societății civile, precum și membri ai Casei Majestății Sale. Accesul presei și al publicului este permis în fața Noii Catedrale Arhiepiscopale și Regale de la Curtea de Argeș.
Sicriul Principelui Nicolae este drapat cu tricolorul României, iar la catafalc se află familia și reprezentanți ai Casei Regale.
Sicriele cu osemintele Principelui Nicolae și ale Principesei Ioana au fost depuse în pridvorul Noii Catedrale Regale și Arhiepiscopale de la Curtea de Argeș. Exilul Principelui s-a încheiat.
"Este un act de reparație morală. Încet, încet, membrii Familiei Regale se întorc acasă. Mă bucur că Principele Nicolae și soția sa au revenit acasă", a declarat Nicolae al României.
Fostul principe, nepot de soră al Custodelui Margareta, exclus din Casa Regală, a precizat că nu situația este la fel de rece în familie, în privința sa. "Nu am schimbat vreun cuvânt cu Principele Radu. Din păcate situația e aceeași", a regretat Nicolae.
Principele Radu, consortul Margaretei, a plecat imediat după ceremonie, fără să vorbească oamenilor veniți să asiste.
Istoria zbuciumată a lui Nicolae, frate de rege
Rămășițele Principelui Nicolae (al doilea copil al Reginei Maria și al Regelui Ferdinand) și ale Principesei Ioana, prima sa soție, trebuia aduse în noiembrie 2023 la Necropola Regală de la Curtea de Argeș. Inițial, urma să fie adus și Principele Mircea, mezinul cuplului regal. Principele Nicolae si Principesa Ioana au fost aduși de la Lausanne, din Elveția, acolo unde erau înmormântați amândoi.
Principele Nicolae a fost al doilea copil al Reginei Maria și al Regelui Ferdinand. De mai mult timp, s-a vehiculat informația conform căreia la Curtea de Argeș vor fi aduse rămășițele Principilor Nicolae și Mircea (mezinul cuplului regal Ferdinand și Maria), însă planurile s-au schimbat, după cum au dezvăluit în exclusivitate pentru "Adevărul" surse autorizate din cadrul Casei Regale a României și ai Arhiepiscopiei Argeșului și Muscelului, fără a preciza și motivul schimbării de plan.
"Osemintele Principelui Nicolae și ale Principesei Ioana vor fi aduse la Necropola Regală a Noii Catedrale de la Curtea de Argeş. Pietrele funerare sunt deja pregătite. Nu cred că rămășițele Principelui Mircea vor fi aduse în 2023", a dezvăluit în exclusivitate pentru "Adevărul" arhimandritul Caliopie Ichim.
CEREMONIA DE ÎNHUMARE A PRINCIPELUI NICOLAE LA CURTEA DE ARGEȘ
VIDEO DENIS GRIGORESCU
Principesa Ioana a murit în 1963, iar marea dorință a Principelui Nicolae a fost să fie înmormântat lângă marea sa iubire, la Lausanne (Elveția) și, când va fi posibil, să fie aduși amândoi în țară.
Principele Nicolae a murit în 1978, iar azi dorința i s-a îndeplinit, la 46 de ani de la moartea sa.
Viața unui prinț de România
Alteţa Sa Regală Principele Nicolae al României s-a născut la Castelul Pelișor din Sinaia, la 3 august 1903, fiu al Principelui Moștenitor Ferdinand și al Principesei Moștenitoare Maria. Principele Nicolae a fost botezat de către Împăratul Rusiei, Nicolae al II-lea. A depus jurământul ca Prim-Regent al României în ziua de 20 iulie 1927, la vârsta de 23 de ani. A fost Regent până la 8 iunie 1930. A murit la 9 iulie 1978, la Madrid și a fost înmormântat la Lausanne, în Elveţia.
Principele Nicolae, alintat Nicky, a copilărit la Sinaia şi la Bucureşti şi a devenit ofiţer al Armatei Române. Mama sa îl descria astfel: "Era cât se poate de nostim şi de neascultător, parcă ar fi avut argint viu în vine, nu putea să se astâmpere nici o clipă, era totdeauna şi mereu în mişcare. Cu toate că nu era nici cuminte, nici supus, avea un fel al lui prin care făcea pe toţi să-i împlinească voia. Oriunde se ducea Nicky, se ducea să poruncească şi să dea ordine, nu doar că era stăpânitor şi agresiv, dar pentru că era mucalit. Nostimada lui era plină de voie bună, irezistibilă şi făcea să râdă şi pe cei mai posaci (…) Unchiul [Regele Carol I; n.n.] îl iubea şi-l lua cu el în lungi plimbări (…) Nicky ajunsese distracţia Regelui, care aproape nu mai putea fi o zi fără el şi avea un zâmbet de o bunăvoinţă specială pe care îl păstra numai pentru acest copil vioi ca o flacără care îi furase de-a binelea inima. (…) De fapt lui Nicky nu i se putea nimeni împotrivi. Era un băieţel frumos deşi avea nasul cam prea lung pentru un copil. Ochii erau de un albastru intens cu o privire impunătoare, uneori aproape fioroasă."
A fost un tânăr impetuos, plin de viaţă, pasionat de maşini şi de viteză. Începând de la vârsta de 16 ani (1919), Nicolae a studiat la Colegiul Eton, în Anglia, şi l-a avut drept tutore pe Henri Peter Hansell, care se ocupase şi de educația Principelui de Wales (viitorul Rege Edward al VIII-lea). A făcut, de asemenea, începând din anul 1923, un stagiu militar în Marina Regală Britanică, devenind ofițer. A rămas în Marea Britanie până în anul 1926.
A fost membru al Organizaţiei Cercetaşilor din România, a oferit Înaltul Patronaj Societăţii pentru Îmbunătăţirea Rasei Canine din România şi a făcut parte din primul Comitet de conducere al Asociaţiei Creştine a Tinerilor YMCA din România (înfiinţată, în 1919, de către Regina Maria). Celebrul castel al Iuliei Hasdeu, de la Câmpina, i-a fost lăsat prin testament, de către B.P. Hasdeu, în anul 1906, Principelui Nicolae, care însă nu l-a acceptat.
La 20 iulie 1927, a devenit Regent al României şi a exercitat direcţia Consiliului de Regenţă până la 8 iunie 1930, când fratele lui, Carol al II-lea, a fost proclamat Rege. După venirea pe Tron a fratelui său, Principele Nicolae a primit funcţii onorifice, precum acelea de inspector general al armatei şi de preşedinte al Consiliului Superior al Aeronauticii.
S-a căsătorit, la 28 octombrie 1931, cu Ioana Dumitrescu-Doletti. Căsătoria nu a fost însă recunoscută de Regele Carol al II-lea, care a hotărât să-l trimită pe fratele său în două călătorii succesive, în Europa şi Statele Unite. Relaţiile dintre fraţi au devenit tot mai tensionate, Nicolae neacceptând să îi fie anulată căsătoria. La 9 aprilie 1937, Carol al II-lea l-a exclus din Familia Regală, i-a suprimat titlurile şi drepturile dinastice şi l-a autorizat să poarte numele de Nicolae Brana.
Principele Nicolae a părăsit România, plecând în Spania, apoi în Elveţia. După instaurarea regimului comunist în România, a sprijinit organizaţiile exilului românesc, printre care Institutul Român de la Freiburg (şi biblioteca), revistele Libertatea Românească şi Fapta, tipărite la Madrid, şi Editura Factum. A înfiinţat, la Paris, Centrul Român de Cercetări, iar în 1954, Uniunea Asociaţiilor Române din Germania. După moartea soţiei sale, în 1963, s-a căsătorit a doua oară, în 1967, cu Thereza Figueira de Mello, originară din Venezuela.
Principele Nicolae s-a întâlnit în exil cu Regele Mihai și Regina Ana o singură dată, în Elveția.
Spre sfârşitul vieţii, a început să-şi scrie memoriile, dar nu a apucat să finalizeze decât o mică parte din vastul plan pe care şi-l făcuse. A murit la Madrid, la 9 iulie 1978, în vârstă de şaptezeci şi patru de ani, și a fost înmormântat la Lausanne, alături de prima soție.